Д О К Л А Д

за извършена комплексна проверка на „Технически компоненти България” ЕООД, гр. Видин, Северозападен район, имот № 076005 
Извършената комплексна проверка на 28.04.2014 г. е с цел установяване съответствието на производствената дейност на дружеството с нормативните изисквания по опазване на околната среда и в изпълнение на плана за контролната дейност през 2014 г.


Основната дейност на фирмата е производство на електронни компоненти за външния пазар.


         По фактор „ОХВ”:


Съгласно Регламент ЕО № 1907/2006 (Регламент REACH) дружеството се явява потребител на химични вещества и смеси.

На обекта се използват и съхраняват 8 броя химични вещества и смеси. Същите се съхраняват в обособен склад, снабден с вентилационна система и вани за евентуални разливи и с ограничен достъп. Веществата и смесите са в оригинални фабрични опаковки и са снабдени с информационни листи за безопасност (ИЛБ). ИЛБ са изготвени в съответсие с Дял ІІ на Регламент ЕО № 1907/2006. В РИОСВ – Монтана е представена справка за количества и вид използвани вещества за 2013 г. Изготвена е оценка на безопасност на съхранението на химични вещества и смеси по Наредбата за реда и начина на съхранение на химични вещества и смеси. Със заповед са определени отговорни лица за работа и достъп до химичните вещества и смеси.

Дружеството изпълнява задълженията си, съгласно чл. 31 на Регламент REACH, като съхранява информация от доставчици на химични вещества и смеси за извършена предварителна/същинска регистация на веществата и смесите по Регламента. 


По компонент „Въздух”:


Климатичната инсталация на дружеството използва хладилен агент Фреон R 407 C -24,8 кг. За нея се води досие. Фирмата, която извършва сервизно обслужване на климатичната система притежава фирмен сертификат, издаден от Българска браншова камара – Машиностроене, гр. София с валидност до 30.07.2014 г.
Дружеството е извършило регистрация по чл. 30 от Закона за чистотата на атмосферния въздух (ЗЧАВ) за дейността си, в която попада в обхвата на Приложение 1 от Наредба № 7/2003 г. за норми за допустими емисии на летливи органични съединения, изпускани в околната среда, главно в атмосферния въздух, в резултат на употребата на разтворители в определени инсталации за дейност – друго почистване на повърхности (V). Издадено е удостоверение за регистрация № 12/30.10.2013 г. на директора на РИОСВ – Монтана. Не е необходимо операторът да разработва план за разтворителите, т. к. вложените   разтворители са под праговата стйност за консумиран разтворител в Приложение №2 от Наредба №7/2003 г. за норми за допустими емисии на ЛОС.
        По компонент „Води”:

Водоснабдяването на обекта се извършва от водопреносната мрежа на гр. Видин. От дейността на обекта се формира смесен поток от дъждовни води и пречистени в пречиствателна станция битово-фекални отпадъчни води. Дружеството има разрешително за заустване със срок на действие до 13.06.2014 г. Изпълняват се условията в издаденото разрешително и е заплатена годишна такса за заустени количества отпадни води за 2013 г.
